Oscar misluk in poging om ekstra geweer-aanklagte te keer | Maroela Media
Oscar Pistorius se regspan het misluk in ŉ poging om te verhoed dat twee ekstra vuurwapenaanklagte by sy moordaanklagte bygevoeg word, het eNCA Dinsdag berg. Albei aanklagte hou verband met bewerings dat Pistorius roekeloos opgetree het en ‘n vuurwapen in openbare plekke gevuur het.
In een van sy eerste belangrike besluite as Nasionale Direkteur van Openbare Vervolging, het Mxolisi Nxasana, die vertoë van Pistorius se regspan verwerp.
Na wat berig word, het Pistorius se regspan aangevoer dat die twee aanklagte nie deel van sy moordverhoor moet wees nie, aangesien dit buite die jurisdiksie van die Noord-Gautengse hooggeregshof plaasgevind het. Hulle beskou die aanklagte as “karaktermoord”.
Die Nasionale Vervolgingsgesag het bevestig dat Nxasana die vertoë van die hand gewys het.
Pistorius se prokureurs het nog nie kommentaar gelewer nie.
Pistorius se moordverhoor skop in Maart volgende jaar af. Hy word daarvan verdink dat hy sy meisie, Reeva Steenkamp, op Valentynsdag by sy huis in die ooste van Pretoria doodgeskiet het. Pistorius voer aan dit was ŉ ongeluk en dat hy haar vir ŉ inbreker aangesien het.
moord moordverhoor Oscar Pistorius Reeva Steenkamp vuurwapen